CELEX: 32020R1118
Language: hu
Date: 2020-04-27 00:00:00
Title: A Bizottság (EU) 2020/1118 felhatalmazáson alapuló rendelete (2020. április 27.) a légifuvarozókra és légi járművek üzemben tartóira vonatkozó biztosítási követelményekről szóló 785/2004/EK európai parlamenti és tanácsi rendelet módosításáról

29.7.2020   
               
               
                  HU
               
               
                  Az Európai Unió Hivatalos Lapja
               
               
                  L 243/1
               
            
         A BIZOTTSÁG (EU) 2020/1118 FELHATALMAZÁSON ALAPULÓ RENDELETE
         (2020. április 27.)
         a légifuvarozókra és légi járművek üzemben tartóira vonatkozó biztosítási követelményekről szóló 785/2004/EK európai parlamenti és tanácsi rendelet módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a légifuvarozókra és légi járművek üzemben tartóira vonatkozó biztosítási követelményekről szóló, 2004. április 21-i 785/2004/EK európai parlamenti és tanácsi rendeletre (1) és különösen annak 6. cikke (5) bekezdésére,
         mivel:
         
                     (1)
                  
                  
                     A Közösség a 2001/539/EK tanácsi határozattal (2) megkötötte a nemzetközi légiközlekedés egyes szabályainak egységesítéséről szóló, 1999. május 28-án Montrealban elfogadott egyezményt (Montreali Egyezmény), amely szabályokat állapít meg a személyek, poggyász és rakomány nemzetközi légi szállításával kapcsolatos felelősségre vonatkozóan.
                  
               
                     (2)
                  
                  
                     A 785/2004/EK rendelet olyan szinten határozta meg az utasok, a poggyász és a rakomány tekintetében fennálló felelősségre vonatkozó minimális biztosítási követelményeket, amely a Montreali Egyezmény alapján fennálló felelősségük erejéig megfelelő biztosítási fedezetet nyújt a légifuvarozók számára.
                  
               
                     (3)
                  
                  
                     A Nemzetközi Polgári Repülési Szervezet (ICAO) a Montreali Egyezmény hatálybalépésének időpontja óta eltelt időszak összesített inflációs rátájának megfelelő inflációs együttható figyelembevételével nemrégiben felülvizsgálta a légifuvarozók Montreali Egyezmény szerinti felelősségkorlátozásait.
                  
               
                     (4)
                  
                  
                     Az ICAO megállapította, hogy a Montreali Egyezmény korábbi felülvizsgált határértékeinek 2009. december 30-i hatálybalépésének időpontjától kezdődően számított inflációs együttható meghaladta a felelősségkorlátozások kiigazítását maga után vonó 10 százalékos küszöbértéket. Következésképpen a felelősségkorlátozások felülvizsgálat tárgyát képezték.
                  
               
                     (5)
                  
                  
                     Az utasok, a poggyász és a rakomány tekintetében fennálló felelősségre vonatkozóan a 785/2004/EK rendelet által meghatározott minimális biztosítási követelményeket idejében hozzá kell igazítani a Montreali Egyezmény szerinti azon felülvizsgált felelősségkorlátozásokhoz, amelyek 2019. december 28-án léptek hatályba.
                  
               
                     (6)
                  
                  
                     Az utasok tekintetében fennálló felelősséggel kapcsolatban a 785/2004/EK rendeletben megállapított minimális biztosítási követelmények szintje jelentős mértékben meghaladja a Montreali Egyezmény szerinti felelősségkorlátozások felülvizsgált szintjét.
                  
               
                     (7)
                  
                  
                     A poggyász és a rakomány tekintetében fennálló felelősséggel kapcsolatban a 785/2004/EK rendeletben megállapított minimális biztosítási követelmények szintjét a Montreali Egyezmény szerinti felelősségkorlátozások felülvizsgált szintjére kell emelni.
                  
               
                     (8)
                  
                  
                     A 785/2004/EK tanácsi rendeletet ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            A 785/2004/EK rendelet 6. cikkének (2) és (3) bekezdése helyébe a következő szöveg lép:
            
               
                  „(2)   A poggyászra vonatkozó felelősség tekintetében a biztosítási fedezet minimális értéke kereskedelmi tevékenység esetén utasonként 1 288 SDR.
               
               
                  (3)   A rakományra vonatkozó felelősség tekintetében a biztosítási fedezet minimális értéke kereskedelmi tevékenység esetén kilogrammonként 22 SDR.”
               
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. április 27-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 138., 2004.4.30., 1. o.
         
         
            (2)  A Tanács 2001/239/EK határozata (2001. április 5.) a nemzetközi légi szállítás egyes szabályainak egységesítéséről szóló egyezménynek (Montreali Egyezmény) az Európai Közösség részéről történő megkötéséről (HL L 194., 2001.7.18., 38. o.).